kaerle etc.doen te wetene allen iegenwoirdighen ende toecomende dat
wy hebben ontfangen hebben die oitmoedighe supplicatie van servaes van
bouchout metser belast met huysvrouwe ende kinderen bynnen onser stede
van mechelen inhoudende hoe dat hy op sint jans dach den xxiiijen junij
lestleden gehoirt hebbende die hooftmisse inde kercke van sinte rombout
tot mechelen voirs. is vergadert geweest metten anderen gesellen van
zynen ambachte om te helpen kiesen die cuerlinge geweest hebbende in
onsen dienste van oirloge ende tselve gedaen zynde es tot hombeke
op een syn huys gaen eten met synen huysvrouwe ende daer nae een ure oft
daerontrent gerust hebbende zoe es syn huysvrouwe ende daer en tusschen hem
ontgaen dwelck beseffende die voirs. suppliant heeft naer haer gaen sien
vernemen ende haer gesocht hebbende omtrent twee uren heeft se ten laeste
gevonden in seker bier taverne staende byden houtenen driesch dwelck men
seeght te zyne onder de iurisdictie vanden heere van grimberghen als
eensdeels heere van sempse aldaer was sittende inden geselschape
van zekere gravers vander nyeuwervaert onser stadt van brussel ende
onder andere van eenen geheeten pieter bul wesende van roekeloosen
leven ende van een vrouwe persoon oyck van lichten leven genaempt
lysbeth cl$$yls alias solsepels ende de suppliant int geselschap
commende zeer geturbeert wesende mits dongeregeleethede van synder
huysvrouwe die tanderen tyde hem noch ontloopen hadde heeft de selve zyn
huysvrouwe deur beroerthen de gegeven twee oft drye souffletten by
maniere van castigatie ende hoe wel de voirs. peeter bul noch
yemandt anders hem dies nyet en behoirde tonderwinden zoe es nochtans
de voirs. bul opgesprongen willende de suppliant innaderen ende inneloopen
maer de suppliant stiet hem weder op zyn plaetse ende mits dyen
zoe heeft de voirs. p$$ lysbeth den suppliant gegrepen met den boesem
ende schouweren dwelck die suppliant siende ende merckende oyck dat de
voirs. gravers hadden elck een bloote rappiere ende dat hy alzoe
in merckelyck peryckel was van synen lyve geevelt te worddene
zoe heeft die selve suppliant die een hamer in * hant hadde om te
ontwycken ende hem te salveren die voirs. lysbeth van hem gestooten
sulcx dat zy achterwaerts over viel nyet wetende dat hy haer
metten voirs. hamer geslagen ende gestooten heeft van welcken
val oft stoot vanden hamere de selve lysbeth als de suppliant sichtent
verstaen heeft eweynich gequest es geweest in haer hooft
sonder dat hy suppliant doen wiste van eenighe quetsuere ende
daer naer es de suppliant uuyten huyse gegaen achterwaerts deysende
ende buyten zynde zyn hem gevolght de voirs. peeter bul ende drye vanden
voirs. gravers ende tselve siende heeft die suppliant geseyt waeromme
volghdy my wat heb ic u luyden mitsdaen ick hebbe myn huysvrouwe
gehaelt ende es alzoe es de voirs.suppliant de selve gravers ontloopen
gheen achterdincken hebbende vanden quetsure die de voirs. lysbeth selsepels
als voirs. es ontfangen hadde alsoe oyck die selve quetsure gheensins
letael was als de suppliant verstaen heeft nyettemin duur incurie
ende negligencie vande selve lysbeth die haer nyet en heeft $$$
gewacht gaene wercken inde groote hitte ende anderssins daer
haer beliefde soe es ten laesten haer toegeslagen een cortse
als hy suppliant verstaet ende es den xvijen dach naer de voirs. quetsure
tot mechelen int gasthuys gestorven wyens ziele godt genadich zy
ter causen van welcken onnoeselen feyte de suppliant onlancx geconstitueert
es gevangen bynnen onser voirs. stede van mechelen ende die heere van
grimberghen mitsgaders onse amptman van onser stede van brussel
onder tdexele dat de toecompst vanden voirs. quetsure gebeurt es onder
de voirs. prochie van sempse hebben elck in regardt van zyn
iurisdictie begonst te procederen opde goeden vanden voirs. suppliant
sonder dat men sekerlyck weet onder wyens iurisdictie de voirs. taverne
gestaen heeft ende want de voirs. quetsure geenssins letael en
es geweest als de suppliant verstaet ende dat tfeyt gebeurt es
inder manieren boven verhaelt soe heeft hy ons gebeden dat ons
gelieven wille hem tselve feyt te vergevene ende daerop te doene expedieren
onse oepenen brieven daertoe dienende wairom zoe eest dat wy desen aengesien
geneycht wesende ter beden des voirs. suppliants ende willende hem
in dit stuck prefereren gracie ende misericordie voer strangheyt ende rigeur
van rechte hebben den selven suppliant inden gevalle als boven
quytsgeschonden ende vergeven schelden quyte en vergeven uuyt
zunderlinger gracien by desen onsen brieve tfeyt ende ongeval boven geruert
mitsgaders alle offensie ende bruecke corporelle ende criminelle daer
inne hy hem overmits ende uuyt saken tghenen des voirs. is
tegen ons ende iusticie eenichssins mach hebben ontgaen ende
mesdragen ende hebben hem dien aengaende wedergestelt ende
gerestitueert stellen weder ende restitueren tot zynen goeden name fame
ende geruchte in onsen voirs. lande van brabant ende allen anderen
onsen landen ende heerlicheyden ende tot zynen onverbeurden goeden indien
hy eenighe onder ons heeft gelyck ende alder manieren zoe hy was
voer de toecompste vanden voirs. feyte imponerende hierop een
eeuwich geswych onsen procureur generael in brabant ende allen anderen
onsen iusticieren ende officieren wye zy zyn satisfactie ende beteringe
ierst ende voer al gedaen der partyen geinteresseerde indien die
noch nyet gedaen en zyn ende eenighe daertoe staet civilyck alleenlyck
behoudelyck dat de voirs. suppliant gehouden zal syn tvoirs. feyt tegen
ons te beteren civilyck nae gelegentheyt vander zaken ende faculteyt
van zynen goeden met oyck te betalene die redelycke costen van
iusticien hieromme alreede gedaen ende te doene allet ter taxatie
ende moderatien van onse lieve ende getrouwe die cancellier ende
luyden van onsen raide in brabant die wy daertoe gecommitteert
hebben ende committeren by desen ontbieden daerom ende bevelen den selven
onsen cancellier ende raedsluyden dat voer hen geroepen deghenen
die daerom behoeren geroepen te zyne zy procederen wel ende duchdelyck
ter verificatie ende interinemente van desen ende totter taxatie
ende moderatien vanden voirs. amende ende costen van iusticien
alsoe zy sullen bevinden behoirende welck interinement de voirs.
suppliant gehouden sal zyn te versuecken ende hem in persoone te
presenteren in onsen voirs. raide bynnen zess maenden naestcommende
opte pene van te verbeurene deffect van desen ende dat
gedaen ende de selve civile boete ende costen van iusticien
getaxeert ende betaelt zynde in handen vanden ghenen dien dat
behoiren zal zy onse voirs. procureur generael ende alle andere onse
rechteren iusticieren officieren ende ondersaten iegewoirdighe ende
toecommende dien dat aengaen zal moegen huere stedehouderen ende
eenyegelyck van hen besundere soe hem toebehoiren sal doen laeten
ende gedooghen den voirs. suppliant van deser onser iegewoirdiger
gracien ende remissien ende van alle dinhouden van desen inder vueghen
ende manieren boven * verhaelt rustelyck vredelyck volcomelyck ende eeuwelyck
genyeten ende gebruycken sonder hem te doene oft te laten
geschieden nu noch in toecomende tyden eenich hinder letsel oft
moyenisse aen lyve noch aen goeden ter contrarien maer want
indien zy lyff oft eenighe van zynen onverbeurde goeden daerom
gearresteert becommert oft beleth waeren dat zy die setten
ende stellen terstont ende sonder vertreck tot geheelder ende volcomender
delivrancie nyet tegenstaende dat tvoirs. feyt nyet en is overjaert
dwelck wy mits der onnoselheyt vanden selven feyte ende uuyt andere
redenen boven verhaelt nyet en willen den suppliant hinderlyck
te wesene noch desen aengaende te lettene want ons alsoe
gelieft gegeven in onser voirs. stadt van brussel inde
maent van septembrj int jaer onssheeren duysent vyff
hondert ende vierenvyfftich van onsen keyserrycke txxxve
ende van onsen rycke van castillien ende anderen daer txxxixe
aldus stont gescreven opde plycke by den keyser in zynen raide
ende geteeckent $$$ visa $$$
gecollotionert ende bevonden accorderende
met zynen originalen brieven by mij
$$$